**Ministru kabineta noteikumu “Grozījumi Ministru kabineta 2016. gada 15. jūlija noteikumos Nr. 483 “Darbības programmas “Izaugsme un nodarbinātība” 8.5.1. specifiskā atbalsta mērķa “Palielināt kvalificētu profesionālās izglītības iestāžu audzēkņu skaitu pēc to dalības darba vidē balstītās mācībās vai mācību praksē uzņēmumā” īstenošanas noteikumi”” projekta sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts[[1]](#footnote-1) sagatavots ar mērķi pārdalīt neizmantoto finansējumu no 8.5.1. SAM[[2]](#footnote-2) uz citiem Izglītības un zinātnes ministrijas pārziņā esošajiem specifiskiem atbalsta mērķiem., kā arī paplašināt 8.5.1. SAM mērķa grupu.Noteikumu projekts stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts “Grozījumi Ministru kabineta 2016. gada 15. jūlija noteikumos Nr. 483 “Darbības programmas “Izaugsme un nodarbinātība” 8.5.1. specifiskā atbalsta mērķa “Palielināt kvalificētu profesionālās izglītības iestāžu audzēkņu skaitu pēc to dalības darba vidē balstītās mācībās vai mācību praksē uzņēmumā” īstenošanas noteikumi”” (turpmāk – noteikumu projekts) izstrādāts pēc Izglītības un zinātnes ministrijas (turpmāk – IZM) un Finanšu ministrijas iniciatīvas, pamatojoties uz Eiropas Savienības struktūrfondu un Kohēzijas fonda 2014. – 2020.  gada plānošanas perioda vadības likuma 20. panta 6. un 13. punktu un Ministru kabineta 2019. gada 11. oktobra ārkārtas sēdes protokollēmuma (Nr. 47 3. §) 9.2. apakšpunktā doto uzdevumu.Grozījumi noteikumu projekta 1. un 2. punktā izstrādāti pēc Latvijas Darba devēju konfederācijas (turpmāk – LDDK) un IZM iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2016. gada 15. jūlija noteikumi Nr. 483 “Darbības programmas “Izaugsme un nodarbinātība” 8.5.1. specifiskā atbalsta mērķa “Palielināt kvalificētu profesionālās izglītības iestāžu audzēkņu skaitu pēc to dalības darba vidē balstītās mācībās vai mācību praksē uzņēmumā” īstenošanas noteikumi”” (turpmāk – noteikumi Nr. 483) cita starpā nosaka kārtību, kādā tiek īstenots 8.5.1. SAM, tai skaitā definējot atbalstāmās darbības un mērķa grupu.Noteikumu projekta 1., 2. un 8. punkts paredz paplašināt izglītības iestādes definīciju un 8.5.1. SAM mērķa grupu, paredzot, ka 8.5.1. SAM Eiropas Sociālā fonda projektā (turpmāk – 8.5.1. SAM projekts) var iesaistīties kā sadarbības partneri izglītības iestādes, kas īsteno profesionālās pamatizglītības programmas, kas dod iespēju iegūt pirmā līmeņa profesionālo kvalifikāciju, un šo programmu izglītojamie. Jau šobrīd daļa izglītības iestāžu, kas īsteno profesionālās pamatizglītības programmas, ir piemērojušas minētās programmas darba vidē balstītu mācību (turpmāk – DVB mācības) īstenošanai un sadarbībā ar komersantiem tās arī īsteno. Lai atbalstītu šīs izglītības iestādes un izglītojamos, IZM ir atbalstījusi LDDK ierosinājumu paplašināt 8.5.1. SAM projekta sadarbības partneru loku un mērķa grupu.Noteikumu projekta 3. punkts paredz samazināt 8.5.1. SAM un 8.5.1. SAM projekta īstenošanai pieejamo kopējo attiecināmo finansējumu no 21 937 153 *euro* uz 15 598 062 *euro*. 8.5.1. SAM finanšu atlikumu un snieguma rezervi atbilstoši Finanšu ministrijas informatīvajā ziņojumā "Par Eiropas Savienības struktūrfondu un Kohēzijas fonda 2014.–2020.gada plānošanas perioda darbības programmas "Izaugsme un nodarbinātība" snieguma ietvarā noteikto mērķu sasniegšanas progresu un snieguma rezerves finansējuma tālāku izmantošanu” noteiktajam plānots novirzīt sekojošu aktivitāšu īstenošanai: 1) 8.3.1.1. pasākuma ietvaros papildu finansējums plānots jaunā satura sekmīgai ieviešanai, jo īpaši vidējās izglītības posmā. Izmaiņas vispārējās izglītības saturā attiecas uz pedagogiem un izglītojamajiem ne tikai vispārējās izglītības iestādēs, bet arī profesionālās izglītības iestādēs, kas īsteno vispārējās izglītības programmas. Lai nodrošinātu jaunā satura sekmīgu ieviešanu abu tipu izglītības iestādēs, nepieciešams papildus atbalstīt satura ieviešanas pasākumus arī profesionālās izglītības iestādēs. 2) 8.5.3. SAM ietvaros papildu finansējumu plānots izmantot, lai nodrošinātu profesionālās izglītības iestāžu, īpaši visu Profesionālās izglītības kompetences centru, efektīvu pārvaldību un to personāla pedagoģisko un profesionālo kompetenču pilnveidi atbilstoši aktuālākām identificētajām mācību vajadzībām, kompetenču pieejas stiprināšanai profesionālajā izglītībā, mūsdienu mācību metožu apguvei, stažēšanās pasākumu atbalstam, tādējādi sniedzot ieguldījumu profesionālās izglītības iestāžu pedagogu, prakses vadītāju, darba vidē balstītu mācību vadītāju, amata meistaru, nozares pārstāvju, direktoru, to vietnieku un citu administrācijas pārstāvju profesionālās kompetences pilnveidē, attīstot profesionālās izglītības iestāžu īstenoto mācību kvalitāti, tostarp darba vidē balstīto mācību un pieaugušo izglītības pasākumu īstenošanu, palielinot atbalsta saņēmēju skaitu un stiprinot profesionālās izglītības iestāžu kapacitāti un konkurētspēju. 3) 2019.gada 9.jūlijā stājās spēkā grozījumi MK noteikumos par 8.3.3.SAM ieviešanu, ar kuriem tika paplašināta 8.3.3.SAM mērķa grupa, tajā iekļaujot arī tos NEET jauniešus, kas reģistrēti NVA kā bezdarbnieki. Lai īstenotu darbu ar jaunu mērķa grupas daļu un sniegtu atbalstu jauniešiem NEET situācijā, tai skaitā veicinot NEET jauniešu iesaisti profesionālajā izglītībā.4) 8.3.2.1.SAM ietvaros, pamatojoties uz 2019.gadā veiktajiem MK noteikumu grozījumiem, kas paredz starptautisko mācību priekšmetu olimpiāžu rīkošanu Latvijā, 2020.gadā 8.3.2.1.SAM ietvaros Latvijā plānots organizēt Baltijas IT olimpiādi un arī Baltijas franču valodas olimpiādi, kā arī turpināt olimpiāžu rīkošanu Latvijā, paplašinot olimpiāžu loku, un nodrošināt Latvijas izglītojamo dalību starptautiska mēroga olimpiādēs un konkursos, pagarinot projekta īstenošanas termiņu.Ar plašāku skaidrojumu par pārdalāmā finansējuma izlietojumu iespējams iepazīties minēto SAM un pasākumu MK noteikumu grozījumu anotācijās, kas saistīti ar papildu finansējuma piešķīrumu. Neskatoties uz finansējuma samazinājumu IZM neatsakās no darbības programmā „Izaugsme un nodarbinātība” norādīto mērķu sasniegšanu 8.5.1.SAM ietvaros, paredzot, ka projekta ietvaros DVB mācībās tiek iesaistītas 3150 izglītojamie, bet mācību praksēs 11 025 izglītojamie. Ņemot vērā minētos, atbalsts tiks nodrošināts izglītojamajiem sākotnēji plānotā apmērā. Skaidrojam, ka finanšu atlikums veidojies 8.5.1. SAM projekta īstenošanas sākumposmā, kad administratīvā sloga dēļ komersanti un izglītības iestādes neveica izglītojamo individuālo aizsardzības līdzekļu iegādi no 8.5.1. SAM projekta līdzekļiem, kā arī komersanti par prakšu un DVB mācību vadītāju darbu uzņēmumos nepieprasīja 8.5.1. SAM projektā paredzētās kompensācijas. Ņemot vērā, ka minētajām izdevumu pozīcijām ir izstrādātas vienas vienības izmaksu metodikas, paredzams, ka tālākā 8.5.1. SAM projekta īstenošanas laikā atlikumi minētās pozīcijās neveidosies.Noteikumu projekta 4. punkts paredz svītrot noteikumu Nr. 483 7. un 11. punktu, ņemot vērā, ka 8.5.1. SAM projektam ir noteikts pieejamais kopējais attiecināmais finansējums, un 8.5.1. SAM projektam nav plānots palielināt finansējumu uz snieguma rezerves rēķina.Noteikumu projekta 5. punkts paredz, balstoties uz neizmantotā finansējuma pārdalēm, veikt izmaiņas finansējuma, kas novirzāms DVB mācību un mācību prakšu īstenošanai, proporcijā, paredzot, ka kopējais finansējums, kas novirzāms DVB mācību un mācību prakšu īstenošanai, veido vismaz 70% no 8.5.1. SAM projekta īstenošanai pieejamā kopējā attiecināmā finansējuma.Minētās izmaiņas veiktas, jo sākotnēji, finansējums DVB mācību un mācību prakšu īstenošanai tika paredzēts 85% apmērā no kopējā pieejamā finansējuma apjoma projekta īstenošanai, kas veidoja apmēram 18,6 miljonus *euro*, paredzot, ka projekta vadības, īstenošanas personālām un citām izmaksām paredzētais izmaksu apjoms veidos 3,3 miljonus *euro*. Administratīvā sloga dēļ 8.5.1. SAM projekta īstenošanas sākumposmā komersanti un izglītības iestādes neveica izglītojamo individuālo aizsardzības līdzekļu iegādi no 8.5.1. SAM projekta līdzekļiem, kā arī komersanti par prakšu un DVB mācību vadītāju darbu uzņēmumos nepieprasīja 8.5.1. SAM projektā paredzētās kompensācijas. Komersanti minētās izmaksas sedza no saviem līdzekļiem, kas projektā radīja atlikumu tieši izmaksu pozīcijās, kas paredzētas DVB mācību un mācību prakšu īstenošanai. Līdz ar to, pārvirzot snieguma rezerves finansējumu un projektā radušos atlikumu no DVB mācību un mācību prakšu īstenošanai paredzētās pozīcijās, ievērojami saruka sākotnēji plānotais finansējums DVB mācību un mācību prakšu īstenošanai, kas rada situāciju, ka finansējuma proporcija darba vidē balstītu mācību un mācību prakšu īstenošanai ievērojami samazinājās pret projekta kopējo pieejamo attiecināmo finansējumu, jo projekta vadības, īstenošanas personālām un citām izmaksām paredzētais izmaksu apjoms nemainās.Noteikumu projekta 7. punkts paredz samazināt izglītības iestāžu izglītojamo indikatīvo iesaistes reižu skaitu mācību praksēs no 25 671 iesaistes reizēm uz 17 060 iesaistes reizēm. Izmaiņas plānots veikt balstoties uz izmaksu pieaugumu, kas saistīts ar prakšu vadītāju atalgojumu izmaksu pieaugumu un izstrādāto individuālo aizsardzības līdzekļu metodiku, kur individuālo aizsardzības līdzekļu izmaksas ir noteiktais katrai profesionālās izglītības programmai. Atbilstoši IZM Informatīvajam ziņojumam "Par darba vidē balstītu mācību sistēmas ieviešanu un attīstību, lai palielinātu darba vidē balstītu mācību apjomu profesionālās izglītības sistēmā"[[3]](#footnote-3) nepieciešamas kāpināt DVB mācību īstenošanu STEM jomas profesionālajās izglītības programmās, paredzot, ka turpmāk projektā galvenokārt tiktu iesaistīti STEM jomas profesionālo izglītības programmu izglītojamie. Ņemot vērā, ka vidējās individuālo aizsardzības līdzekļu izmaksas STEM jomas profesionālajās izglītības programmās ir augstākās salīdzinot ar ne STEM jomas profesionālajām izglītības programmām, ir samazināts plānotais iesaistes reižu skaits mācību praksēs 8.5.1. SAM projektā. Minētam izmaiņām nav ietekme uz 8.5.1. SAM projekta iznākumu un rezultātu rādītāju vērtībām.Noteikumu projekta 9. un 10. punkts paredz atbalstāmās darbības papildināt informatīvu pasākumu organizēšana projekta sadarbības partneriem un projekta esošai un potenciālai mērķa grupai, iekļaujot attiecināmajās izmaksās izmaksas, kas saistītas ar informatīvo kampaņu un mērķa grupas informēšanas un piesaistes pasākumu (turpmāk – pasākumi) organizēšanu. Atbalstāmās darbības pildinātas, jo neskatoties uz to, ka projekts tiek īstenots jau kopš 2017.gada janvāra, projektā DVB mācību īstenošanā iesaistīto 469 komersantu skaits 2019.gada beigās IZM ieskatā ir nepietiekams, lai sasniegtu kritisko masu, kas varētu nodrošināt DVB mācību īstenošanu arī pēc 2023.gada augusta, kad noslēgsies esošā projekta īstenošana. Līdz ar to informatīvās kampaņas un mērķa grupas piesaistes pasākumi ir paredzēti, lai veidotu komersantu (īpaši, STEM jomā) izpratni par DVB mācību procesa būtību, tai skaitā mācību praksi, un darba devēju dalību mācību procesā. Caur komunikācijas pasākumiem plānojot nodrošināt jaunu komersantu aktīvāku līdzdalību projektā, informējot par DVB mācību būtību un projektā paredzēto atbalstu DVB mācību īstenošanai. Paralēli īstenojot komunikācijas aktivitātes, kas paredz esošo un potenciālo mērķa grupu (izglītojamos) informēt par DVB mācībām kā profesionālās izglītības ieguves formu, tādējādi kāpinot izglītojamo vēlmi un pieprasījumu iesaistīties DVB mācībās.Līdz ar to minētajiem komunikācijas pasākumiem ir vairāki mērķi: Pirmkārt, veicināt nozaru uzņēmumu (īpaši, STEM jomās) iesaisti DVB mācību īstenošanā. Īstenot pasākumus, kuros iesaistot jau esošos 8.5.1. SAM projekta sadarbības partnerus – komersantus uzrunātu citus nozares komersantus, kas līdz šim nav iesaistījušies DVB mācību un mācību prakšu īstenošanā, tādējādi palielinot izglītības iestāžu sadarbības partneru loku, kas spējīgi nodrošināt kvalifikācijas prasībām atbilstošu DVB mācību vai mācību prakšu vietas. Nodrošinot pietiekamu sadarbības partneru loku profesionālajām izglītības iestādēm, lai tās būtu spējīgas īstenot DVB mācības arī pēc projekta īstenošanas beigām.Otrkārt, uzrunāt topošos profesionālās izglītības iestāžu izglītojamos un to vecākus, veicinot izglītojamo un viņu vecāku interesi par profesionālo izglītību, kā arī nodrošinot izglītojamo proporcijas līdzsvarošanu vispārējā un profesionālajā izglītībā vidējās izglītības pakāpē. Jo līdz šim izglītojamo proporcija nav ievērojami mainījusies un ap 60% skolēnu pēc pamatizglītības joprojām izvēlas turpināt mācības vispārējā vidējā izglītībā.Treškārt, esošie profesionālās izglītības iestāžu izglītojamie un viņu vecāki. Pasākumi sniegtu izglītojamajiem un viņu vecākiem iespēju iepazīties ar komersantiem, kas aktīvi iesaistās DVB mācību un mācību prakšu īstenošanā, veicinātu savstarpēju izpratni un informētu par iespējām apgūt profesionālo izglītību atbilstoši aktuālajām darba tirgus prasībām.Norādām, ka noteikumu projekts neatstās būtisku ietekmi uz īstenošanā esošo projektu un finansējuma saņēmēju, jo projekta ietvaros ir plānots sasniegt 8.5.1. SAM darbības programmā „Izaugsme un nodarbinātība” sākotnēji noteiktos iznākumu rādītājus. Attiecībā uz nepieciešamību kāpināt izglītojamo iesaisti DVB mācībās STEM jomas profesionālajās izglītības programmās, IZM ir veicis sarunas ar projekta īstenotāju paredzot, ka komersantu piesaistei un izglītojamo informēšanai projekta ietvaros tiks paredzēti informatīvi pasākumi, kas nodrošinātu DVB mācību īstenošanu primāri STEM izglītības programmās.  |
| 3. | Projekta izstrādē iesaistītās institūcijas un publiskas personas kapitālsabiedrības | Noteikumu projekts šo jomu neskar. |
| 4. | Cita informācija | Nepieciešami grozījumi finansējuma saņēmēja noslēgtajā vienošanās par 8.5.1. SAM projekta īstenošanu ar Centrālo finanšu un līgumu aģentūru (turpmāk – CFLA). |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums ietekmē atbildīgo iestādi – IZM, sadarbības iestādi – CFLA, LDDK un izglītības iestādes, kas īsteno pirmā līmeņa profesionālās izglītības programmas. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums neietekmē tautsaimniecību un sabiedrības mērķgrupas, jo noteikumu projekts neparedz samazināt noteikumu Nr. 483 12.punktā noteiktos uzraudzības rādītājus.Sabiedrības grupām un institūcijām noteikumu projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība noteikumu projekta izstrādē tiks nodrošināta, ievietojot informāciju par noteikumu projektu IZM tīmekļvietnē www.izm.gov.lv (sadaļā ES struktūrfondi → 2014-2020 → Normatīvo aktu un nosacījumu projekti) un aicinot sabiedrības pārstāvjus rakstiski sniegt viedokli par noteikumu projektu tā izstrādes stadijā – nosūtot viedokli elektroniski uz elektronisko pasta adresi: pasts@izm.gov.lv vai sniedzot viedokli klātienē. Sabiedrības pārstāvji varēs līdzdarboties noteikumu projekta izstrādē, sniedzot atzinumu un viedokli par noteikumu projektu. |
| 2. | Sabiedrības līdzdalība projekta izstrādē | Sabiedrības līdzdalība noteikumu projekta izstrādē tiks nodrošināta, ievietojot noteikumu projektu tīmekļvietnē www.izm.gov.lv un aicinot sabiedrības pārstāvjus rakstiski sniegt viedokli par noteikumu projektu tā izstrādes stadijā – nosūtot to elektroniski uz e-pasta adresi esf@izm.gov.lv. Sabiedrības grupu viedoklis tiks apkopots, izmantojot sabiedrības līdzdalības un komunikācijas aktivitāšu rezultātus. |
| 3. | Sabiedrības līdzdalības rezultāti | Saņemtie sabiedrības pārstāvju priekšlikumi un iebildumi pa noteikumu projektu tiks ņemti vērā noteikumu projekta izstrādes procesā, precizējot noteikumu projektu pirms tā iesniegšanas izskatīšanai Ministru kabineta sēdē. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | IZM (pilda atbildīgās iestādes funkcijas), LDDK (finansējuma saņēmējs), CFLA (sadarbības iestāde). |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošo institūciju likvidācija vai reorganizācija.Noteikumu projekta izpildei nav ietekmes uz iesaistīto institūciju cilvēkresursiem, funkcijām un uzdevumiem. |
| 3. | Cita informācija | Nav. |

Izglītības un zinātnes ministre I.Šuplinska

Vizē:

Valsts sekretāre L.Lejiņa

N.Grīnbergs, 67047883

nauris.grinbergs@izm.gov.lv

1. Noteikumu projekts “Grozījumi Ministru kabineta 2016. gada 15. jūlija noteikumos Nr. 483 “Darbības programmas “Izaugsme un nodarbinātība” 8.5.1. specifiskā atbalsta mērķa “Palielināt kvalificētu profesionālās izglītības iestāžu audzēkņu skaitu pēc to dalības darba vidē balstītās mācībās vai mācību praksē uzņēmumā” īstenošanas noteikumi” [↑](#footnote-ref-1)
2. 8.5.1. specifiskā atbalsta mērķa “Palielināt kvalificētu profesionālās izglītības iestāžu audzēkņu skaitu pēc to dalības darba vidē balstītās mācībās vai mācību praksē uzņēmumā” [↑](#footnote-ref-2)
3. Izskatīts Ministru kabinetā 2019.gada 2.aprīļa sēdē. [↑](#footnote-ref-3)